Eminescu interzis în Miercurea Ciuc 


Extremiştii din Garda Secuiască au declarat război străzii ce poartă numele poetului 

Csibi Barna protestează în mijlocul Ciucului față de Eminescu pe motiv că acesta „îi insultă pe huni” 
În după-amiaza zilei de 26 ianuarie, la doar câteva zile după aniversarea naşterii marelui poet român, Mihai 
Eminescu, membrii fondatori ai Asociaţiei de Cultură şi Tradiții Garda Secuiască, Csibi Barna şi Csiszer 
Lóránt, au organizat o „Acţiune literară” în Miercurea Ciuc. Scopul nu era însă, după cum ne-am aştepta, 
de a aduce un omagiu amintirii poetului, ci, dimpotrivă, avea menirea de a defăima numele lui Eminescu, 
de a convinge cetăţenii urbei că acesta nu merită ca o stradă din Miercurea Ciuc să-i poartă numele. Csibi 
Barna purta în mână portretul lui Eminescu, cu semnul „Interzis”, iar sub portret apărea inscripția „Nu la 


insultarea hunilor!”. 


Csibi Barna: afară cu denigratorul hunilor din oraş! În 17 ianuarie a.c. a fost înregistrat, la Registratura 


Primăriei Miercurea Ciuc, un document care purta antetul Szekely Gârda Kulturalis es Hagyomânyşrzş 


Egyesület (Asociaţia de Cultură şi Tradiţii Garda Secuiască), cu numărul 464. Semnatarii, Csibi Barna şi 
Csiszer Lóránt, în calitate de „membri fondatori” ai asociaţiei, solicitau acordul Primăriei pentru 
organizarea, în 20 ianuarie, în centrul municipiului Miercurea Ciuc, o „acţiune de informare literară”, pri- 
vind activitatea poetului Mihai Eminescu. În adresa înaintată Primăriei (postată pe blogul personal al lui 
Csibi Barna) este menţionat că „„(...) vor fi prezentate prin recitaluri şi prin reproducții pe afişe, cât şi prin 
proiector, opere aparținând poetului amintit, atât în limba română, cât şi în traducere maghiară, respectiv se 


vor distribui fluturaşe”. 


Acţiunea Gărzii, intitulată „Eminescu — publicistul”, avea menirea de a convinge cetăţenii urbei despre 
faptul că poetul român nu a avut nici o legătură cu oraşul Miercurea Ciuc, ba, mai mult, el „a jignit în mod 
foarte profund atât națiunea, limba, cultura maghiară, cât şi legislația, ştiinţa şi politica economică ale 
poporului maghiar”, în consecință, nu merită ca o stradă din municipiu să-i poartă numele. Cu câteva zile 
mai târziu, cei doi semnatari au revenit cu o altă solicitare către Primăria urbei, de această dată, în nume 
propriu. Noul document a fost înregistrat cu numărul „ad. 464”. Prin acest document, cei doi înştiințau 
instituția că „dorim să modificăm data şi ora de începere a acţiunii literare din declararea prealabilă pusă 
sub numărul de înregistrare 464/2011.01.17. Noua dată va fi 26.01.2011, de la ora 17:00. Acțiunea literară 
se va desfăşura conform celor scrise în declararea prealabilă originală şi se va desfăşura între orele 17:00- 
18:00”. Prin Dispoziţia nr. 23 din 24 ianuarie, primarul Ráduly Róbert Kálmán a dispus „Interzicerea 
organizării adunării publice, solicitată de Asociația Szekely Gárda Kulturalis és Hagyomânyşrzş Egyesület 
pentru data de 26.01.2011, ora 17:00, pe motivul încălcării prevederilor art. 9 alin. a) din Legea nr. 60/1991 
privind organizarea şi desfăşurarea adunărilor publice, cu modificările ulterioare”. Articolul şi alineatul 
invocate din Legea nr. 60/1991 privind organizarea şi desfăşurarea adunărilor publice prevăd că „Sunt 
interzise adunările publice prin care se urmăreşte: a) propagarea ideilor totalitare de natură fascistă, 


comunistă, rasistă, şovină sau ale oricăror organizaţii terorist-diversioniste”. 


Csibi Barna, amendat de Jandarmerie cu 1.000 de lei. Primăria a interzis autorizarea adunării publice so- 
licitate de Garda Secuiască de a protesta faţă de poetul național al României, chiar în fața Centrului Cultu- 
ral „Miron Cristea”. În aceste condiții, Csibi Barna a încercat să se folosească de un tertip ordinar, şi anume 
de faptul că a doua solicitare a fost făcută în nume propriu, iar el ca persoană nu a primit nici un răspuns 
din partea primăriei. Numai că Primăria Miercurea Ciuc a analizat cele două solicitări şi a observat că a 
doua a fost făcută, chiar dacă în nume propriu, pentru a amâna, la o dată ulterioară, „festivitățile” solicitate 


de Garda Secuiască. 


Cu toate acestea, Csibi Barna a apărut în centrul oraşului cu portretul lui Eminescu, pe care apare semnul 
„Interzis”, dar şi inscripția „Nu la insultarea hunilor!”. De altfel, pe blogul lui personal, liderul mişcării 


extremiste menţionează că a avut loc o „acțiune literară de conştientizare şi de informare”, anunţată de 


persoana fizică Csibi Barna, dar interzisă de Primăria Gărzii Secuieşti, care „dorea să atragă atenția asupra 
punctului de vedere specific al poetului român Eminescu Mihály din secolul al 19-lea, vizavi de națiunea, 


limba şi cultura maghiară, publicat în ziarul Federaţiunea în 1872, intitulat «Ecuilibrul»,,. 


Cei patru au fost conduşi la sediul Jandarmeriei din Miercurea Ciuc, unde Csibi Barna a fost amendat cu 
suma de 1.000 de lei, pentru faptul că a organizat şi desfăşurat un protest, cu toate că a fost anunţat că nu i 
se permite acest lucru. Ceilalţi trei participanți la protest au primit avertisment în scris pentru implicarea lor 


într-o acțiune interzisă. 


Mircea Duşa, interzis pentru intimidare. Pe lângă portretul lui Eminescu, Csibi Barna avea în mână şi por- 
tretul deputatului harghitean Mircea Duşa, tot cu semnul „Interzis” şi inscripționat „Nu la intimidare!”. 
Pentru Csibi Barna, persoana deputatului Duşa a devenit deranjantă din 15 ianuarie, când acesta anunța că 
pregăteşte un proiect de lege care să interzică schimbarea denumirilor de străzi sau a obiectivelor culturale 
care poartă numele unor personalități importante ale culturii, istoriei şi ştiinţei româneşti şi universale. El 
va depune proiectul la Camera Deputaţilor o dată cu începerea sesiunii parlamentare, pe 1 februarie, şi va 


solicita dezbaterea lui în procedură de urgență. 


Inițiativa de a înlocui denumirea străzii nu este prima încercare a lui Csibi Barna de a aduce schimbări în 
Miercurea Ciuc. El doreşte şi îndepărtarea Monumentului Ostaşului Necunoscut din oraş, unde se sărbăto- 
reşte anual Ziua Naţională a României. Mai mult, liderul Gărzii vrea re-ferendum şi pentru schimbarea de- 


numirii municipiului reşedinţă de judeţ din Miercurea Ciuc în Csíkszereda. 


Csibi Barna este funcționar la Direcţia Generală a Finanţelor Publice Harghita, calitate în care a făcut mai 
multe demersuri pentru sprijinirea acțiunilor Gărzii Secuieşti, o organizație extremistă, neînregistrată ju- 
ridic. Potrivit propriului site, organizaţia are ca scop obținerea autodeterminării poporului secuiesc, obține- 
rea recunoaşterii poporului secuiesc ca şi nație şi apariția Ținutului Secuiesc pe harta politică a lumii, adică 
realizarea unui stat autonom secuiesc. Mişcarea a luat ființă la Miercurea Ciuc, după ce organizaţia extre- 


mistă Garda Maghiară din Ungaria a fost scoasă anul trecut în afara legii de justiţia din ţara vecină. 


